ДО                                                                                                                          
ОБЩИНСКИ СЪВЕТ – ВРАЦА 
ПРЕДЛОЖЕНИЕ

от 
Общинските съветници от
Общински съвет – Враца
Относно: Приемане на Наредба за условията и реда за отпускане на финансова помощ за раждане, пълно осиновяване, отглеждане и обучение на дете на територията на община Враца и откриване на процедура за  обществена консултация между първо и второ четене
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Предлагам на вниманието ви проект на Наредба за условията и реда за отпускане на финансова помощ за раждане, пълно осиновяване, отглеждане и обучение на дете на територията на община Враца като излагаме следните 

МОТИВИ

към проект на 

Наредба за условията и реда за отпускане на финансова помощ за раждане, пълно осиновяване, отглеждане и обучение на дете на територията на община Враца
I. Причини, които налагат приемането на наредбата

Съществуващата до момента общинска уредба за подпомагане на новородени и осиновени деца в община Враца е изградена основно като еднократна помощ, насочена към момента на раждането или осиновяването. Практиката по прилагането ѝ показва необходимост от приемане на нова, цялостна и по-систематична уредба, която да отчита не само възникването на събитието раждане или пълно осиновяване, но и реалното последващо отглеждане и обучение на детето на територията на общината.
Предлаганата нова нормативна уредба е част от пакет от мерки с демографски ефект, насочени към младите семейства от Враца и създаване на благоприятна среда за живеене и отглеждане на деца на територията на общината.
Необходимостта от нова наредба се обуславя от следните основни съображения:

1. 
Налице е потребност от по-ясен, предвидим и устойчив нормативен режим, който да урежда условията и реда за местно финансово подпомагане на деца и семейства в община Враца.

2. 
Съществува необходимост финансовата помощ да бъде свързана не само с раждането или пълното осиновяване, а и с реалното отглеждане на детето в общината, включително чрез записване в детска градина и постъпване в първи клас на територията на община Враца.

3. 
Налице е потребност от въвеждане на поетапен модел на подпомагане, който да стимулира трайна връзка на детето и семейството с общината.

4. 
Установява се необходимост от по-прецизна уредба на адресната връзка с община Враца, така че общинският ресурс да достига до деца, които действително се отглеждат на нейна територия.

5. 
Необходимо е изрично да бъдат уредени хипотезите на: 

· самотен родител;

· единствен вписан родител;

· неизвестен втори родител;

· починал родител;

· родител, който сам упражнява родителските права;

· самотен осиновител.

6. 
Налице е необходимост от преходен режим за заварените случаи, така че децата, родени или пълно осиновени до 31.12.2026 г., получили помощ по досегашния ред, да не бъдат изцяло изключени от новата местна политика за насърчаване на отглеждането и обучението в общината. Преходната помощ не е нова пълна помощ, тя има компенсаторен и довършващ характер за заварените случаи като размерът ѝ е съобразен с новия модел на подпомагане, при който вторият и третият етап са по 25 на сто.
7. 
Към настоящият момент размера на конкретната финансова помощ се приема ежегодно с бюджета на община Враца за съответната година, което създава правна несигурност и възможност същия да бъде намаляван, независимо от икономическите реалност. 

С проекта се предлага общият размер на финансовата помощ за всяко дете да бъде обвързан с размера на минималната работна заплата за страната, действащ към датата на раждане на детето, съответно към датата на влизане в сила на съдебното решение за пълно осиновяване.

Този подход е избран с оглед въвеждането на ясен, обективен и предварително определим критерий за формиране на размера на помощта. Обвързването с минималната работна заплата осигурява:

· предвидимост при определяне на размера на помощта;

· еднакво третиране на всички правоимащи лица при еднакви юридически факти;

· автоматично съобразяване на помощта с актуалната социално-икономическа среда, без да е необходимо всяка година да се изменя самата наредба;

· по-лесно бюджетно планиране и по-голяма прозрачност при прилагането на наредбата.

Минималната работна заплата е нормативно установен национален показател, определян с акт на Министерския съвет. Към 2026 г. нейният размер е 1213 лв., съответно 620,20 евро, считано от 1 януари 2026 г. 
Използването на минималната работна заплата като база за определяне на публични плащания и подпомагане е познато на действащото законодателство. Така например размерът на определени плащания по социалното законодателство също е обвързван с минималната работна заплата, включително когато тя служи като база за определяне на дължими вноски или помощи, както е прието и в съдебната практика.  
Предлаганата нормативна техника е по-удачна от фиксирането на конкретни стойности в самата наредба, тъй като запазва устойчивостта на подзаконовия нормативен акт и същевременно позволява помощта да следва развитието на минималните стандарти на доходите в страната. По този начин се постига баланс между стабилност на нормативната уредба и адаптивност на финансовата подкрепа.

С оглед на това се предлага общият размер на помощта да бъде нормативно обвързан с минималната работна заплата за страната, а отделните етапи на изплащане да се определят като съответни части от този общ размер.
Практиката на Върховния административен съд приема, че общинските съвети могат да въвеждат местни финансови стимули извън държавните семейни помощи, когато преследват легитимни цели от местно значение, включително стимулиране на раждаемостта, задържане на младите семейства и отглеждане на децата в местната общност – Решение № 435 от 14.01.2021 г. на ВАС по адм. д. № 9227/2020 г., VI о.
Същевременно тази свобода следва да се упражнява при съобразяване с нормативните актове от по-висока степен и с изискванията за равнопоставеност, правна сигурност и законосъобразна процедура при приемане на подзаконовия нормативен акт, както е подчертано в Решение № 5169 от 22.04.2021 г. на ВАС по адм. д. № 8729/2020 г., VI о.
II. Цели, които се поставят
С проекта на наредба се поставят следните цели:

1. 
Да се създаде нова общинска нормативна уредба, която цялостно да регламентира условията и реда за отпускане на финансова помощ за раждане, пълно осиновяване, отглеждане и обучение на дете на територията на община Враца.

2. 
Да се премине от изцяло еднократен модел към поетапен модел на подпомагане, обвързан с: 

· раждане или пълно осиновяване;

· записване в детска градина;

· записване в първи клас.

3. 
Да се насърчи трайното отглеждане на деца на територията на община Враца.

4. 
Да се стимулира включването на децата в образователната система на територията на общината.

5. 
Да се въведат ясни и обективни критерии за допустимост, основани на реална връзка с общината, без да се въвеждат дискриминационни изисквания.

6. 
Да се осигури справедлив преходен механизъм за заварените случаи.

7. 
Да се създаде устойчива нормативна рамка, в която размерите на помощите да се актуализират при промяна на минималната работна заплата, което ще доведе до предвидимост при определяне на размера на помощта, еднакво третиране на всички правоимащи лица при еднакви юридически факти, автоматично съобразяване на помощта с актуалната социално-икономическа среда, без да е необходимо всяка година да се изменя самата наредба, по-лесно бюджетно планиране и по-голяма прозрачност при прилагането на наредбата.
Следва изрично да се подчертае, че проектът не въвежда критерии, основани на образованието на родителите. Това е съзнателно решение, съобразено със съдебната практика, в която именно подобни критерии са поставяни под съмнение от гледна точка на равнопоставеността и защитата от дискриминация – Решение № 4421 от 6.04.2021 г. на ВАС по адм. д. № 10865/2020 г., III о., Решение № 5169 от 22.04.2021 г. на ВАС по адм. д. № 8729/2020 г., VI о., вкл. Становище изх. № 16-15-87/31.01.2022 год. на Комисията за защита от дискриминация, адресирано до Общински съвет – Враца за неравно третиране, касаещо предложение местна за нормативна уредба, въвеждаща като критерии за получаване на финансово подпомагане, основани на образованието на родителите.
III. Основни решения, заложени в проекта
Проектът предвижда следните основни решения:

1. 
Помощта за деца, родени или пълно осиновени на или след 01.01.2027 г., да се изплаща на три етапа: 

· 50 на сто от общия размер при раждане или пълно осиновяване;

· 25 на сто при записване в детска градина на територията на община Враца;

· 25 на сто при записване в първи клас в училище на територията на община Враца.

2. 
Общият размер на помощта за първо, второ и трето дете е овбързан с минималната работна заплата към датата на раждане/осиновяване.

3. 
За всяко дете размерът на всички етапи да се „заключва“ към годината на раждането, съответно към годината на влизане в сила на съдебното решение за пълно осиновяване.

4. 
Да се въведат обективни критерии за адресна връзка с общината, включително и постоянен, и настоящ адрес на детето и на родителя/родителите, съответно осиновителя/осиновителите, както и изискване за минимален период на уседналост.

5. 
Изрично да се уредят случаите на самотен родител, неизвестен втори родител и самотен осиновител, като условията в тези хипотези се преценяват спрямо лицето, което фактически и правно отглежда детето.

6. 
Да се въведе преходна образователна помощ за деца, родени или пълно осиновени до 31.12.2026 г. включително, за които е отпусната еднократна помощ по досегашния ред, в размер на 30 на сто от размера на еднократната помощ за 2026 г.: 

· при записване в детска градина;

· при записване в първи клас;
7. С проекта се предлага изравняване на общия размер на финансовата помощ за всяко дете, независимо от поредността на раждането или осиновяването. Целта е да се въведе по-ясен, лесно приложим и еднакъв за всички правоимащи механизъм на подпомагане, който поставя акцент върху детето и реалното му отглеждане и обучение на територията на община Враца, а не върху поредността на раждането. Този подход е в рамките на самостоятелната местна политика на общината по предоставяне на финансов стимул, различен от държавните семейни помощи по чл. 6 от ЗСПД и чл. 6б от ЗСПД.
8. 
Образците на заявленията и декларациите по наредбата да се утвърждават от кмета на община Враца, предвид възможността същите да бъдат адаптирани към последващи вътрешни изменения, касаещи реда и начина на административно обслужване.

Уредбата на заявления по образец, утвърждавани от компетентен орган, е обичайна и съответства на възприетата нормативна техника при сходни режими на подпомагане и компенсиране – например при компенсирането на разходи за деца, неприети в общински ясли и детски градини, където обстоятелствата се заявяват и частично се установяват служебно чл. 3, ал. 5 от Наредбата за условията и реда за предоставяне и изплащане на средства от държавния бюджет за компенсиране на разходите, извършени от родителите за отглеждане, възпитание и обучение на децата, които не са приети в общински детски ясли или яслени групи в общински или държавни детски градини поради липса на свободни места.
IV. Финансови и други средства, необходими за прилагането на новата уредба
Прилагането на наредбата изисква осигуряване на средства от бюджета на община Враца.

Финансовото планиране следва да обхваща отделно:

1. 
първи етап на помощта за деца, родени или пълно осиновени през съответната година;

2. 
втори етап за деца, записани в детска градина;

3. 
трети етап за деца, записани в първи клас;

4. 
преходната образователна помощ за заварените случаи.

Към момента изходните данни за бюджетното планиране са:

· 
за 2026 г. е предвиден фонд в размер на 100 000 евро или по 335 евро на новородено дете и 360 евро за близнаци;

·     за 2025 год. - от утвърдения фонд за 2025 г. в размер на 200 000 лв. за еднократно подпомагане с целева    финансова помощ от 600 лв. за новородено дете и по 650 лв. за новородени близнаци, са предоставени 197 450 лв., което при фиксирания курс е 100 954,58 евро.
· Минималната работна заплата е нормативно установен национален показател, определян с акт на Министерския съвет. Към 2026 г. нейният размер е 620,20 евро, а очакваният й размер след 01.01.2026 год. е 670 евро, като 50 % о т нея е в рзмера на предоставяната до момента еднократна помощ при раждане.
Предлаганата уредба ще доведе до по-голяма обща бюджетна ангажираност спрямо досегашния еднократен модел, но същевременно ще разпредели подкрепата във времето и ще я обвърже с реално отглеждане и обучение на детето на територията на общината, като изключи досегашната възможност за подпомагане на деца, които реално не живеят и не се отглеждат във Враца. 
Организационното прилагане на наредбата може да се осъществява от съществуващата общинска администрация, чрез комисия и служебни проверки по част от обстоятелствата. Подобен подход, при който част от релевантните факти се установяват служебно от общината по настоящия адрес на детето, е възприет и в действащата подзаконова уредба чл. 3, ал. 5 от посочената Наредба.
V. Очаквани резултати от прилагането
Очакваните резултати от приемането на наредбата са:

1. 
създаване на по-ясна и предвидима общинска нормативна уредба;

2. 
по-ефективно насочване на публичния ресурс към деца, които действително се отглеждат на територията на община Враца;

3. 
стимулиране на записването в детски градини и училища на територията на общината;

4. 
по-устойчива връзка между общинската помощ и реалната демографска и образователна политика на общината;

5. 
по-справедливо третиране на самотните родители и самотните осиновители;

6. 
намаляване на риска от правни спорове поради непълна уредба на особени семейни хипотези;

7. 
по-добра нормативна стабилност, тъй като размерите ще се актуализират чрез бюджета, а не чрез ежегодни изменения на самата наредба;

8. 
предвидимост при определяне на размера на помощта;

9.  
еднакво третиране на всички правоимащи лица при еднакви юридически факти;

10.  
автоматично съобразяване на помощта с актуалната социално-икономическа среда, без да е необходимо всяка година да се изменя самата наредба;

11.  
по-лесно бюджетно планиране и по-голяма прозрачност при прилагането на наредбата.
VI. Анализ за съответствие с правото на Европейския съюз
Проектът урежда местна общинска мярка за финансова подкрепа на физически лица и семейства и не създава режим на държавна помощ за предприятия. Поради това не попада в приложното поле на правилата на ЕС за държавните помощи.

Независимо от това проектът е съобразен с общите изисквания за яснота на правното основание, предвидимост на уредбата и наличие на конкретна цел, които са част от доброто нормотворчество. Значението на ясно формулираното национално правно основание и разпоредбите по прилагането му е подчертано и в Приложение I, т. 4.1 и т. 4.2 от Регламент за изпълнение (ЕС) 2025/905 на Комисията.
VII. Необходимост от обществена консултация между първо и второ четене

Съгласно чл.79 и чл. 73, ал.4 от Правилника за организацията и дейността на Общински съвет – Враца, неговите комисии и взаимодействието му с общинската администрация, проектите за нови наредби на общинския съвет се разглеждат на две четения, в две различни заседания на съвета, като на първото четене актът се разглежда по принцип, а на второ – по същество. В периода между двете заседания общинските съветници предоставят писмено своите предложения за изменения и допълнения на вносителя, който ги вписва в проекта за второ четене. Когато проектът на нормативен акт подлежи на разглеждане на две четения обществената консултация се провежда между двете четения, като в този случай насрочването на обществената консултация се осъществява от общинския съвет с решението, с което се приема проектът на първо четене.

Предвид характера на проекта като подзаконов нормативен акт от местно значение, както и значимостта на уредените обществени отношения, проектът следва да бъде подложен на обществена консултация между първо и второ четене.

Този подход е необходим поради следното:

1. 
Проектът въвежда нов модел на подпомагане, който засяга широк кръг жители на община Враца.

2. 
Наредбата урежда както бъдещите случаи, така и преходен режим за заварени деца.

3. 
Налице е обществен интерес към условията за допустимост, адресната връзка с общината, етапите на изплащане и преходните помощи.

4. 
Провеждането на реална обществена консултация ще позволи: 

· да се съберат становища от граждани, съветници, заинтересовани институции и организации;

· да се прецизират текстове, които създават практически затруднения;

· да се подобри качеството на проекта преди второто четене.

Провеждането на обществената консултация след първо четене е съобразено и с необходимостта проектът да бъде обсъден с конкретен, вече структуриран текст, а не само на концептуално ниво. Това е особено важно при уредба, която има и бюджетни последици, и пряко отражение върху местната социална и демографска политика.

VIII. Предложение относно процедурния ред
С оглед вътрешните правила на Общински съвет – Враца е целесъобразно проектът да бъде внесен за първо четене, като с решението по първо четене едновременно се:

1. 
приема проектът на наредбата на първо четене;

2. 
одобряват мотивите към проекта;

3. 
открива се обществена консултация по проекта за определен срок;

4. 
възлага се публикуването на проекта, мотивите и придружаващите документи на интернет страницата на община – Враца.

При горните мотиви, които се излагат на основание чл. 26, ал.2 от ЗНА, предлагаме проект на решение. 
Приложение: 
1. Проект на решение;
2. Проект на Наредба за условията и реда за отпускане на финансова помощ за раждане, пълно осиновяване, отглеждане и обучение на дете на територията на община Враца;
3. Становище изх. № 16-15-87/31.01.2022 год. на Комисията за защита от дискриминация.

